ผึ้งน้อยเบเกอรี่ “ธุรกิจร้อยล้าน” ที่เริ่มจาก ขายขนมส่งตลาด
ผึ้งน้อยเบเกอรี่ เริ่มต้นอย่างไร ? ลงทุนแมนจะเล่าให้ฟัง
19 มิ.ย. 2565

ผึ้งน้อยเบเกอรี่ “ธุรกิจร้อยล้าน” ที่เริ่มจาก ขายขนมส่งตลาด /โดย ลงทุนแมน
หากพูดถึงรายได้หลัก “ร้อยล้านบาท” หลายคนอาจนึกถึงธุรกิจที่ผู้ก่อตั้งต้องมีความตั้งใจที่จะสร้างธุรกิจให้ยิ่งใหญ่ตั้งแต่แรก
แต่ความจริงแล้ว ไม่เป็นเช่นนั้นเสมอไป
รู้หรือไม่ว่าผึ้งน้อยเบเกอรี่ในประเทศไทย ปัจจุบันมีรายได้ระดับ 400 ล้านบาท
เกิดขึ้นมาจากความตั้งใจของผู้ก่อตั้ง ที่ต้องการเพียงจะหารายได้มาช่วยเลี้ยงครอบครัวเท่านั้น
วันนี้เรามาดูกันว่าผึ้งน้อยเบเกอรี่ เริ่มต้นอย่างไร ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นของผึ้งน้อยเบเกอรี่ เกิดขึ้นมาจากสองสามีภรรยา
ที่มีชื่อว่า คุณรัตน์ ปาละพงศ์ และคุณผ่องพรรณ ปาละพงศ์
โดยคุณรัตน์นั้นมีอาชีพรับราชการครู 
จึงเป็นเหตุให้บ่อยครั้งที่เขาต้องย้ายไปทำงานตามอำเภอต่าง ๆ ในหลายจังหวัดของภาคเหนือ
ซึ่งแน่นอนว่าคุณผ่องพรรณ ก็จะย้ายตามสามีไปด้วย 
แต่ไม่ว่าจะย้ายไปที่ไหน คุณผ่องพรรณก็มักจะมองหาอะไรทำ เพื่อหารายได้เข้ามาจุนเจือครอบครัวเสมอ
ไม่ว่าจะเป็นการรับจ้างเย็บผ้า และทำขนมขาย 
ซึ่งการทำขนมขายนั้น ถือเป็นสิ่งที่คุณผ่องพรรณ ทำได้ดีมาตั้งแต่เด็ก
โดยในช่วงเริ่มต้น เธอจะนำขนมไปขายเองตามตลาดและแหล่งชุมชนต่าง ๆ ยังไม่ได้มีหน้าร้านและแบรนด์เป็นของตัวเอง
ในปี พ.ศ. 2524 คุณผ่องพรรณ ต้องย้ายตามสามีไปที่จังหวัดพิษณุโลก 
และจากการย้ายสถานที่ นั่นเท่ากับว่าเธอต้องหาแหล่งวัตถุดิบใหม่ รวมไปถึงตามหาแหล่งขายสินค้าแห่งใหม่ หรืออาจเรียกได้ว่า เธอต้องเริ่มต้นธุรกิจใหม่เกือบทั้งหมด
จากเงินติดตัวในตอนนั้น ที่มีอยู่เพียง 600 บาท เธอนำไปซื้อเตาอบขนม 450 บาท และวัตถุดิบอีก 150 บาท ส่วนวัสดุอุปกรณ์บางอย่างก็ใช้ของเดิมที่มีอยู่ ขนมที่ทำขายตอนมาอยู่ที่จังหวัดพิษณุโลก คือ เอแคลร์
โดยบริเวณที่คุณผ่องพรรณนั่งขายก็คือ บริเวณหน้าร้านก๊กหลี 
หรือร้านที่เธอไปซื้ออุปกรณ์ และวัตถุดิบทำขนมนั่นเอง
และแล้วจุดเปลี่ยนแรกก็เกิดขึ้น เมื่อมีลูกค้าคนหนึ่ง ซึ่งมีอาชีพทำขนมเค้กส่งในห้างสรรพสินค้าท็อปแลนด์จังหวัดพิษณุโลก
ได้ชักชวนคุณผ่องพรรณ ให้หันมาทำขนมส่งไปขายในห้างสรรพสินค้า แทนการนำมาวางขายด้วยตัวเองอย่างที่เธอเคยทำ
ซึ่งคุณผ่องพรรณ ก็มองว่าเป็นไอเดียที่ดี และสนใจที่จะนำขนมขายส่งไปที่ห้างสรรพสินค้า
แต่ในขณะที่เรื่องราวเหมือนกำลังจะไปได้ดี เหตุการณ์ไม่คาดฝันก็เกิดขึ้น 
เมื่อลูกสาวคนโตของเธอได้รับบาดเจ็บหนักจากอุบัติเหตุทางรถยนต์
ทำให้คุณผ่องพรรณ จำเป็นต้องหยุดทำขนม เพื่อมาดูแลลูก 
จนเมื่อลูกสาวหายดีแล้ว เธอตั้งใจว่าจะกลับไปทำขนมขายอีกครั้ง
แต่ยังไม่ทันได้ลงมือทำ ก็เป็นอีกครั้งที่คุณรัตน์ ถูกย้ายไปรับราชการที่จังหวัดเชียงใหม่ในปี 2527
ซึ่งคุณผ่องพรรณก็ต้องย้ายตามสามีเธอไปด้วย
และจากการย้ายมาในครั้งนี้เอง คุณผ่องพรรณ เริ่มคิดว่า การที่ครอบครัวต้องย้ายที่อยู่บ่อย ๆ 
คือ ปัจจัยทำให้ครอบครัวยังไม่สามารถลงหลักปักฐานสร้างเนื้อสร้างตัวได้เสียที
เพื่อที่จะทุ่มเทให้กับธุรกิจเบเกอรีของครอบครัวได้แบบเต็มตัว ทำให้เธอตัดสินใจว่าในครั้งต่อไป เธอจะไม่ย้ายตามสามีของเธออีกแล้ว
พอตัดสินใจลงหลักปักฐานที่จังหวัดเชียงใหม่แน่นอนแล้ว 
คุณผ่องพรรณก็เริ่มกลับมาทำขนมขาย โดยใช้ชื่อแบรนด์ว่า “ผึ้งน้อย”
หลายคนอาจสงสัยว่า แล้วคำว่า “ผึ้งน้อย” มีที่มาอย่างไร ?
คำตอบคือ คำว่า ผึ้ง นั้นมาจากการที่คุณผ่องพรรณ นึกถึงเรื่องของผึ้งที่เธอเคยฟังระหว่างที่พระเทศน์ว่า “คนที่จะมีชีวิตที่ประสบความสำเร็จนั้น ต้องมีคุณสมบัติเหมือนผึ้ง นั่นคือต้องรู้จักขยันทำกิน ไม่บินสูงนัก ฉลาดสะสม นิยมสามัคคี”
นอกจากนี้ เธอยังจำได้ว่าช่วงที่ลูกของเธอยังเด็กนั้น ลูก ๆ มักชอบดูการ์ตูนเรื่อง ผึ้งน้อยพเนจร 
ซึ่งเธอมองว่า เรื่องราวมันคล้ายกับชีวิตของเธอและครอบครัว ที่ก่อนหน้านี้ต้องพเนจร ย้ายที่อยู่ไปเรื่อย ๆ
พอเรื่องเป็นแบบนี้ จึงทำให้เธอตัดสินใจตั้งชื่อแบรนด์ว่า “ผึ้งน้อย” 
เพื่อที่จะได้สื่อถึงความขยัน ซึ่งเป็นหนึ่งในคุณสมบัติที่ดีของผึ้ง
โดยในช่วงแรก คุณผ่องพรรณ จะเป็นคนทำขนม จากนั้นก็จะให้ลูกสาวคนโตช่วยนำขนมส่งไปขายยังตลาดสด และร้านขายของชำ
ซึ่งเมนูแรกของ ผึ้งน้อยเบเกอรี่ คือ ชิฟฟอนกาแฟ จากนั้นก็เริ่มเพิ่มเมนูขนมปังต่าง ๆ ตามมา ซึ่งปรากฏว่าขนมของเธอนั้นได้รับการตอบรับจากลูกค้าดีมาก
และแล้วจุดเปลี่ยนครั้งสำคัญของผึ้งน้อยเบเกอรี่ ก็เกิดขึ้นอีกครั้ง
เมื่อคุณผ่องพรรณ ได้รับการชักชวนจากเจ้าของศูนย์การค้าแอร์พอร์ต พลาซ่า 
หรือปัจจุบันคือ เซ็นทรัลเชียงใหม่ แอร์พอร์ต ให้เข้าไปเปิดร้านเบเกอรีในห้างสรรพสินค้า
แน่นอนว่า คุณผ่องพรรณ ที่มีความคิดที่จะนำขนมขายส่งในห้างสรรพสินค้าตั้งแต่ตอนอยู่ที่จังหวัดพิษณุโลก
ไม่ปล่อยให้โอกาสนี้ หลุดมือไปอย่างแน่นอน
ซึ่งก็ต้องบอกว่าการตัดสินใจของเธอนั้น ได้ผลตอบรับที่ดีเกินคาด จนคุณผ่องพรรณถึงกับพูดว่า 
“ยอดขายของร้านที่ศูนย์การค้า แอร์พอร์ต พลาซ่าวันแรกวันเดียว เท่ากับที่ขายมาทั้งเดือนก่อนหน้านี้”
หลังจากนั้นผึ้งน้อยเบเกอรี่ก็ค่อย ๆ เติบโตเรื่อยมา จากที่เป็นธุรกิจครอบครัว กลายมาเป็นธุรกิจขนาดใหญ่ ที่มีกระบวนการผลิต และโรงงานผลิตที่ทันสมัย
โดยโรงงานผลิตเบเกอรีของผึ้งน้อยเบเกอรี่นั้น เป็นโรงงานผลิตเบเกอรีที่ใหญ่ที่สุดในภาคเหนือ
มีการผลิตขนมถึงวันละประมาณ 100,000 ชิ้น
ปัจจุบันมีทั้งร้านที่เป็นสาขาของตนเอง และสาขาที่เป็นระบบแฟรนไชส์ ซึ่งส่วนใหญ่จะตั้งอยู่ในภาคเหนือ
ขณะที่สินค้าของผึ้งน้อยเบเกอรี่นั้นมีหลากหลายชนิด มากขึ้นกว่าในตอนแรก
ยกตัวอย่างเช่น ขนมเค้ก ขนมปัง ครัวซองต์ เดนิช และพาย 
รวมไปถึงสินค้าแช่แข็งอย่าง วอฟเฟิล ขนมไทย และเครื่องดื่มต่าง ๆ
โดยในปี 2564 ที่ผ่านมา บริษัท ผึ้งน้อยเบเกอรี่ จำกัด มีรายได้ 445 ล้านบาท
จากเรื่องนี้จุดเปลี่ยนที่ทำให้ ผึ้งน้อยเบเกอรี่ ประสบความสำเร็จในมุมมองของลงทุนแมนคือ
“ช่องทางการขาย”
ในวันที่คุณผ่องพรรณ สามารถนำผึ้งน้อยเบเกอรี่เข้าไปขายในห้างสรรพสินค้าได้ ก็ทำให้ยอดขายของบริษัทเปลี่ยนไปมากเลยทีเดียว
นอกจากนั้นก็ยังมีการรู้จักต่อยอดไปยังผลิตภัณฑ์ใหม่ ๆ ที่เกี่ยวข้อง จนถึงกับสร้างโรงงานการผลิตขึ้นมาเพื่อให้มีความประหยัดต่อขนาด
บวกกับความไม่ยอมแพ้ และพร้อมที่จะเริ่มต้นใหม่ทุกครั้ง
จนท้ายที่สุดก็สามารถผลักดันร้านเบเกอรีเล็ก ๆ ให้ประสบความสำเร็จได้อย่างในวันนี้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-กรมพัฒนาธุรกิจการค้า
-